דנה הגיעה לעמק לפני 18 שנים, כדיאטנית בחטיבה הפנימית ובהמשך בכירורגיות ובחטיבת הילדים. דנה היא סמכות מקצועית בתחומה, שותפה משמעותית בהקמת מרפאות ילדים חדשות וייחודיות - מטבולית ילדים וגסטרו ילדים.
החתירה למקצועיות, היוזמה האישית לשיפור וייעול, הזמינות האין סופית בשילוב עם אישיותה הייחודית, הנעימה והענווה הן ההופכות את דנה קנרש לכל כך ראויה לפרס מנכ"ל הכללית שקיבלה השנה ולפרס מטעם מרכז רפואי העמק.
ברכה החלה את עבודתה בבית החולים לפני 32 שנים ובחמש השנים האחרונות היא אחות אחראית בפנימית א'. ברכה מפגינה מסירות ומקצועיות יוצאות דופן, המענה והשירות למטופל הינו בעדיפות ראשונה. מסורה כל כולה למטופלים ולמחלקה, לא נרתעת מעבודה קשה, בעלת ראש גדול, יוזמה ונתינה אינסופית.
תמיד נמצאת ליד מיטת החולה גם ברגעים שקשה, ממש כמו אמא אוהבת.
על כל אלו ראויה היא לפרס המצוינות!
צביה דוד החלה את דרכה בבית החולים לפני 22 שנה, בתחילת הדרך כבת שירות לאומי, ובהמשך במערך נשים ויולדות ביחידת אולטראסאונד נשים. מסירותה של צביה לבית החולים ולמטופלות אינה יודעת גבולות, יוזמת ומובילה תהליכים במקצועיות מרשימה, לוקחת אחריות, תורמת ומשקיעה ורואה את עבודתה כביתה. מוערכת מאוד על ידי הצוותים עמם היא עובדת ועל ידי המטופלות שמכירות אותה ככתובת וכסמכות בכל שעה ובכל בעיה.
על כל אלו ראויה צביה לפרס המצויינות!
ברוריה החלה את עבודתה בבית החולים לפני 39 שנים ובשש השנים האחרונות היא מרכזת את תחום ניהול הסיכונים.
ברוריה מהווה אותוריטה מקצועית בתחומה ומוערכת מאוד על ידי עמיתיה בבית החולים ובכללית מעמיקה וחוקרת, מתעדכנת כל העת בספרות המקצועית בתחום איכות ובטיחות המטופל.
על כל אלו ראויה ברוריה לפרס המצויינות!
אסתר מתנדבת פעמיים בשבוע במכון האונקולוגי שלנו, דואגת לאווירה נעימה ומרגיעה בחדר הטיפולים, רוכשת מכספה האישי נרות ותמציות ומטפלת ברייקי בחולי הסרטן. היא עושה למען החולים במסירות רבה תוך מתן כבוד לצוותים המטפלים.
אסתר היא דוגמא ומופת לנתינה, להתמדה וחריצות ולאהבת אדם ללא תנאי.
על כל אלו ראויה אסתר אוברמן לפרס המתנדבת המצטיינת!
פרס ציון לשבח על הטמעת גישה חדשנית להולכת מטופלים בשנת 2016.
העמק הוא בית החולים היחידי בארץ שבו קשישים מתהלכים במהלך האשפוז שלהם במחלקה פנימית, לפחות 900 צעדים מידי יום כחלק משגרת הטיפול והשמירה על בריאותם. ומי שמסייעים להם להתהלך וסופרים להם צעדים הם אנשי כוחות העזר של מחלקות פנימית א וב'.
אנשי יחידת הביטחון מתגייסים תמיד לסייע ולהושיט יד. מבצעים כל משימה במסירות, באחריות ובהצלחה. בעתות שגרה וגם בחירום נמצא אותם תמיד מחויבים ופועלים ללא לאות כדי לאפשר לבית החולים לפעול ביעילות.
המטופל במרכז - עבור צוות מחלקה כירורגית א' זו לא סיסמא, ואנו עדים למגמת שיפור גדולה ולשביעות רצון גבוהה של המטופלים לאורך זמן. בזכות היחס למטופלים, ההסברים בגובה העיניים והרצון המתמיד להיות יותר טובים – הם ראויים לפרס.
יחידה קטנה שנותנת את כל הלב והנשמה. מיד כשמגיעות תוצאות סקר שביעות הרצון של המטופלים מנתחים ובודקים מה עוד ניתן לעשות כדי לשפר את השירות. מחוייבים ומסורים למטופלים והדבר ניכר בתוצאות הסקרים.
עובדי בית החולים מעריכים מאד את השירות שהם מקבלים מצוות היחידה לריפוי בעיסוק והדבר בא לידי ביטוי בתוצאות סקר שביעות הרצון משירותי הפנים.
פרס מצויינות על ניהול לפי יעדים ליחידה תומכת רפואה לשנת 2016.
ברכות חמות וכל הכבוד לזוכים.